ToekomsVenster: Die woestynhttps://rak2.spens.co.za/radio/2016/387.mp3 Foto: pixabay.com Psalm 98:17 Maar hulle het aangehou om teen Hom te sondig; in die woestyn het hulle teen die Allerhoogste in opstand gekom. Hulle het God getart toe hulle kos gevra het na eie smaak en God uitgedaag het: “Kan God hier in die woestyn kos gee? Woestyne is aangrypende plekke . Die uitgestrektheid daarvan, die doodsheid van alles. Die versengende hitte bedags en die buitegewone koue snags. Die onherbergsaamheid. Dis ŉ luuksheid om met jou goedtoegeruste 4×4 die sandduine van die woestyn aan te durf, jou drinkgoed uit te haal, met jou satelietfoon naby, sou enigiets gebeur en jy gestrand is. Dis natuurlik dom om die woestyn aan te durf sonder die nodige sekuriteit. Israel moes die woestyn binne trek met niks minder en meer as God se belofte nie. Toe daar nie water was nie, het Hy dit uit ŉ rots gegee, meer as een keer. Toe die kos opraak, het hy manna en kwartels laat reën, meer as wat hulle kon opeet. Toe die struktuur uit mekaar val, het hy die tien gebooie gegee as riglyn vir die lewe. Hul skoene het nie verslyt nie, hul vyande is onderwerp, Hy was goed vir hulle. Weliswaar moes die reis enkele dae geneem het, maar dit het ŉ oneindige veertig jaar geword. Een geslag moes uitsterf en ŉ volgende gereed gemaak word om die beloofde land in te neem. Gedurende al daardie jare het die Here die volk getrou versorg. Ons lewens vertoon somtyds ook ŉ woestyn-kwaliteit. Dis droog en onherbergsaam. Ons dink ons is alleen, maar leef steeds elke dag uit God se voorsienigheid. ToekomsVenster is ŉ daaglikse boodskap om individuele gelowiges toe te rus met praktiese geloofsvaardighede. Kleingroep-begeleidings, DVD’s en funksionele preeksketse is beskikbaar by Drienie ([email protected]) of besoek www.toekomsvenster.co.za.